
ΔΕΛΤΙΟ ΤΥΠΟY

Ανεύρεση σορού ανήλικης στην Κω - Προσάραξη Ε/Γ-Ο/Γ πλοίου στη Νάξο - Θάνατος γυναίκας στα Ίσθμια - Θάνατος λουόμενου στη Βάρκιζα - Σύλληψη Πλοιάρχου στην Κέρκυρα - Διακομιδές ασθενών

Τις απογευματινές ώρες χθες, ενημερώθηκαν οι Λιμενικές Αρχές της Κω και της Καλύμνου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για εντοπισμό και παροχή συνδρομής σε πιθανώς αγνοούμενους αλλοδαπούς, οι οποίοι, σύμφωνα με μήνυμα ηλεκτρονικού ταχυδρομείου που περιήλθε από τις τουρκικές Αρχές, επέβαιναν σε jet ski (θαλάσσιο μοτοποδήλατο), το οποίο ανετράπη στη θαλάσσια περιοχή της παραλίας «BODRUM AKYALAR» τις απογευματινές ώρες την 14.07.2026 και έκτοτε αγνοούνταν. Αμέσως, ενεργοποιήθηκε το Τοπικό Σχέδιο Έκτακτης Ανάγκης και στο σημείο μετέβησαν δύο Περιπολικά σκάφη Λ.Σ.-ΕΛ.ΑΚΤ. (ΠΛΣ), παραπλέοντα και ιδιωτικά σκάφη, ενώ απογειώθηκε ένα ελικόπτερο της Πολεμικής Αεροπορίας. 
Ένα παραπλέον επιβατηγό (Ε/Γ) σκάφος, εντόπισε μια σορό ανήλικης στη θαλάσσια περιοχή βορειοανατολικά της Κω. Η σορός περισυλλέχθηκε από ΠΛΣ και μεταφέρθηκε σε προβλήτα πλησίον του λιμένα Κω, από όπου διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κω. Από το Λιμεναρχείο Κω που διενεργεί την προανάκριση, παραγγέλθηκε η διενέργεια νεκροψίας-νεκροτομής. Οι έρευνες συνεχίζονται, ενώ τυχόν εξελίξεις θα γνωστοποιηθούν με νεότερο δελτίο τύπου.

*****

Τις βραδινές ώρες χθες, ενημερώθηκε η Λιμενική Αρχή της Νάξου για περιστατικό προσάραξης του επιβατηγού-οχηματαγωγού (Ε/Γ-Ο/Γ) «ΑΙΚΑΤΕΡΙΝΗ Π.» Ν.Π. 10668 σε αβαθή, στη θαλάσσια περιοχή «ΒΙΝΤΖΙ» εντός του λιμένα Νάξου, κατά τη διαδικασία κατάπλου. Το Ε/Γ-Ο/Γ εκτελούσε προγραμματισμένο δρομολόγιο από το λιμάνι της Νάξου προς τα λιμάνια Μυκόνου-Τήνου-Ραφήνας, με 143 επιβάτες, 33 Ε.Ι.Χ., 1 Φ/Γ και 1 Δ/Κ. Το πλοίο αποκολλήθηκε με ίδια μέσα και προσέδεσε στο λιμάνι, όπου οι επιβάτες αποβιβάστηκαν με ασφάλεια. Από το Λιμεναρχείο Νάξου, αρχικά απαγορεύτηκε ο απόπλους του «ΑΙΚΑΤΕΡΙΝΗ Π.», ενώ μετά την επιθεώρηση των υφάλων του από ιδιώτη δύτη, παρουσία Τοπικού Κλιμακίου Επιθεώρησης Πλοίων του Λιμεναρχείου Νάξου και την προσκόμιση βεβαιωτικού διατήρησης κλάσης από τον αρμόδιο νηογνώμονα, επετράπη η συνέχιση των πλόων του. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε το Β’ Λιμενικό Τμήμα Ισθμίας του Λιμεναρχείου Κορίνθου ότι 49χρονη ημεδαπή εντοπίστηκε χωρίς τις αισθήσεις της στη θαλάσσια περιοχή ανατολικού άκρου εντός διαύλου Διώρυγας Κορίνθου. Αμέσως, στο σημείο μετέβη η Ε/Γ-λάντζα «ΗΒΗ» Ν.Ι. 21, με επιβαίνοντες στελέχη της Λιμενικής Αρχής. Η γυναίκα παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Κορίνθου, όπου διαπιστώθηκε ο θάνατός της. Από τη Λιμενική Αρχή Ισθμίας που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Πελοποννήσου.

             *****
Τις μεσημβρινές ώρες χθες, ενημερώθηκε το Β’ Λιμενικό Τμήμα Βουλιαγμένης του Λιμεναρχείου Σαρωνικού ότι ένας 78χρονος ημεδαπός ανασύρθηκε χωρίς τις αισθήσεις του από τη θαλάσσια περιοχή της παραλίας Βάρκιζας. Ο άνδρας μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Βούλας «ΑΣΚΛΗΠΙΕΙΟ», όπου διαπιστώθηκε ο θάνατός του. Από το Β’ Λιμενικό Τμήμα Βουλιαγμένης του Λιμεναρχείου Σαρωνικού που διενεργεί την προανάκριση, παραγγέλθηκε η διενέργεια νεκροψίας-νεκροτομής από το Εργαστήριο Ιατροδικαστικής και τοξικολογίας της Ιατρικής Σχολής του Εθνικού και Καποδιστριακού Πανεπιστημίου Αθηνών.

             ***** 
[bookmark: _GoBack]Τις απογευματινές ώρες χθες, συνελήφθη από στελέχη του Κεντρικού Λιμεναρχείου Κέρκυρας ο 45χρονος αλλοδαπός (υπήκοος Αλβανίας) Πλοίαρχος επιβατηγού-οχηματαγωγού (Ε/Γ-Ο/Γ) πλοίου σημαίας KITTS AND NAVIS, για παράβαση του άρθρου 44 του Ν.Δ. 187/73 «Περί Κώδικα δημόσιου Ναυτικού Δικαίου» (ΚΔΝΔ), των άρθρων 1 και 2 της αριθ. 2223.4-10/88260/2023 Υπουργικής Απόφασης (ΦΕΚ 7126 Β’/2023) «Καθορισμός όρων και προϋποθέσεων για την αντιμετώπιση περιστατικών υπεράριθμων επιβατών» και των άρθρων 4 και 5 του Π.Δ. 23/1999 (ΦΕΚ 17 Α’/ 1999) «Καταγραφή, έλεγχος και απογραφή επιβατών». Συγκεκριμένα, κατά τη διενέργεια καταμέτρησης μετά τον κατάπλου του ανωτέρω πλοίου, το οποίο εκτελούσε δρομολόγιο από το λιμάνι της Αλβανίας προς το λιμάνι της Κέρκυρας, διαπιστώθηκε υπέρβαση του μέγιστου επιτρεπόμενου αριθμού  επιβατών σύμφωνα με το πιστοποιητικό αξιοπλοΐας του. Από το Κεντρικό Λιμεναρχείο Κέρκυρας, που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων.

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-66χρονου, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,
-βρέφους, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ. και
-62χρονης και 68χρονης, από το λιμάνι της Σκιάθου στο λιμάνι του Βόλου, με το Ε/Γ-Α/Ψ «ΑΘΩΣ» Ν.ΣΠ. 323.

